ΚΟΙΝΗ ΔΡΑΣΗ της 25ης Νοεμβρίου 1996 που υιοθέτησε το Συμβούλιο δυνάμει του άρθρου Ι.3 της συνθήκης για την Ευρωπαϊκή Ένωση σχετικά με το διορισμό ειδικού απεσταλμένου της ΕΕ για την ειρηνευτική διαδικασία στη Μέση Ανατολή (96/676/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα Ι.3 και Ι.11,

τη δήλωση που υιοθέτησε το Ευρωπαϊκό Συμβούλιο που συνήλθε στη Φλωρεντία στις 21 και 22 Ιουνίου 1996,

Εκτιμώντας:

ότι στη δήλωση που υιοθέτησε το Συμβούλιο την 1η Οκτωβρίου 1996 τονίζεται ότι η Ευρωπαϊκή Ένωση είναι έτοιμη να διαδραματίσει ενεργό ρόλο στην προώθηση της ειρηνευτικής διαδικασίας, ανάλογο με τα συμφέροντά της στην περιοχή και με βάση την μέχρι τώρα σημαντική συμβολή της στην ειρηνευτική διαδικασία 7

ότι στις 28 Οκτωβρίου το Συμβούλιο ενέκρινε συμπεράσματα σχετικά με το διορισμό ειδικού απεσταλμένου της ΕΕ για την ειρηνευτική διαδικασία στη Μέση Ανατολή, λαμβάνοντας υπόψη όλες τις προσπάθειες που καταβάλλονται διεθνώς προς υποστήριξη της διαδικασίας αυτής,

ΥΙΟΘΕΤΗΣΕ ΤΗΝ ΑΚΟΛΟΥΘΗ ΚΟΙΝΗ ΔΡΑΣΗ:

Άρθρο 1

Ο κ. Miguel Angel Moratinos διορίζεται ειδικός απεσταλμένος της ΕΕ για την ειρηνευτική διαδικασία στη Μέση Ανατολή.

Ο ειδικός απεσταλμένος της ΕΕ διορίζεται για περίοδο ενός έτους, η δε θητεία του, συμπεριλαμβανομένων των διοικητικών και οικονομικών πτυχών, επανεξετάζεται μετά πάροδο έξι μηνών.

Άρθρο 2

Ο ειδικός απεσταλμένος της ΕΕ:

- συνάπτει και διατηρεί στενές επαφές με όλα τα μέρη της ειρηνευτικής διαδικασίας, με άλλες χώρες της περιοχής, τις Ηνωμένες Πολιτείες και άλλες ενδιαφερόμενες χώρες, καθώς και με τις σχετικές διεθνείς οργανώσεις, προκειμένου να υπάρξει συνεργασία για την ενίσχυση της ειρηνευτικής διαδικασίας,

- παρακολουθεί τις ειρηνευτικές διαπραγματεύσεις μεταξύ των μερών και είναι έτοιμος να προσφέρει τις συμβουλές και τις καλές υπηρεσίες της ΕΕ, εφόσον το ζητήσουν τα μέρη,

- συμβάλλει, όποτε ζητηθεί, στην εφαρμογή διεθνών συμφωνιών που έχουν συναφθεί μεταξύ των μερών και κινεί διπλωματικές διαδικασίες με τα μέρη σε περίπτωση μη συμμόρφωσης προς τους όρους των εν λόγω συμφωνιών,

- συνεργάζεται εποικοδομητικά με τα συμβαλλόμενα μέρη των συμφωνιών στα πλαίσια της ειρηνευτικής διαδικασίας για να προαχθεί η τήρηση των βασικών κανόνων της δημοκρατίας, συμπεριλαμβανομένου του σεβασμού των ανθρωπίνων δικαιωμάτων και του κράτους δικαίου,

- υποβάλλει εκθέσεις στα όργανα του Συμβουλίου για τις δυνατότητες παρεμβάσεων της Ευρωπαϊκής Ένωσης στην ειρηνευτική διαδικασία και τον καλύτερο τρόπο υλοποίησης των πρωτοβουλιών της Ευρωπαϊκής Ένωσης και των εν εξελίξει ενεργειών της Ευρωπαϊκής Ένωσης που συνδέονται με την ειρηνευτική διαδικασία στη Μέση Ανατολή, συμπεριλαμβανομένων των πολιτικών πτυχών των σχετικών αναπτυξιακών προγραμμάτων της Ευρωπαϊκής Ένωσης,

- παρακαλουθεί τις ενέργειες εκάστης πλευράς που θα μπορούσαν να θίξουν την έκβαση των διαπραγματεύσεων για το μόνιμο καθεστώς.

Ο ειδικός απεσταλμένος της Ευρωπαϊκής Ένωσης καθοδηγείται από το Συμβούλιο και του υποβάλλει εκθέσεις υπό την επίβλεψη της Προεδρίας, τακτικά και όποτε παρίσταται ανάγκη. Τα καθήκοντα του απεσταλμένου δεν θίγουν το ρόλο της Επιτροπής, η οποία θα συμμετέχει πλήρως στα καθήκοντα αυτά.

Άρθρο 3

1. Προκειμένου να καλυφθεί το κόστος της αποστολής του ειδικού απεσταλμένου της ΕΕ, ο γενικός προϋπολογισμός των Ευρωπαϊκών Κοινοτήτων επιβαρύνεται με ποσό 2,137 εκατομμυρίων Ecu. Το ποσό αυτό θα είναι διαθέσιμο για τη χρηματοδότηση των δαπανών του ειδικού απεσταλμένου της ΕΕ από την ημερομηνία υιοθέτησης της κοινής δράσης.

2. Η διαχείριση των δαπανών, που χρηματοδοτούνται με το οριζόμενο στην παράγραφο 1 ποσό, γίνεται σύμφωνα με τις διαδικασίες και τους κανόνες που ισχύουν για τον προϋπολογισμό των Ευρωπαϊκών Κοινοτήτων.

3. Η Ευρωπαϊκή Ένωση χρηματοδοτεί την υποδομή και τις τρέχουσες δαπάνες του ειδικού απεσταλμένου της ΕΕ, συμπεριλαμβανομένου του μισθού του και της δαπάνης του προσωπικού που τον πλαισιώνει. Τα κράτη μέλη και η Κοινότητα δύνανται να προτείνουν την απόσπαση προσωπικού, το οποίο θα εργασθεί με τον ειδικό απεσταλμένο της ΕΕ. Οι αποδοχές του προσωπικού, το οποίο θα αποσπασθεί ενδεχομένως από κράτος μέλος, την Επιτροπή ή άλλο όργανο της Κοινότητας στο πλευρό του ειδικού απεσταλμένου της ΕΕ καλύπτονται αντιστοίχως από το εν λόγω κράτος μέλος, την Επιτροπή ή τα άλλα όργανα της Κοινότητας.

4. Το Συμβούλιο σημειώνει ότι η Προεδρία, η Επιτροπή ή/και τα κράτη μέλη, αναλόγως, παρέχουν επιμελητειακή υποστήριξη στην περιοχή.

5. Τα προνόμια, ασυλίες και περαιτέρω εγγυήσεις που απαιτούνται για την εκπλήρωση και την ομαλή λειτουργία της αποστολής του ειδικού απεσταλμένου της ΕΕ και των μελών του προσωπικού καθορίζονται με τα μέρη. Τα κράτη μέλη και η Επιτροπή παρέχουν κάθε αναγκαία προς τούτο υποστήριξη.

Άρθρο 4

Η παρούσα κοινή δράση αρχίζει να ισχύει από την ημέρα υιοθέτησής της. Εφαρμόζεται μέχρι τις 25 Νοεμβρίου 1997.

Άρθρο 5

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 25 Νοεμβρίου 1996.

Για το Συμβούλιο

Ο Πρόεδρος

D. SPRING